姜特立
适斋先生续乐天达哉行因继其后诗虽不工聊抒
乐天吾所敬，挂冠方一年。
家事能几何，处置有后先。
始卖南坊园，次卖东郭田。
末乃货其庐，缗钱可三千。
不为子孙计，冀可了目前。
呜呼古之人，未易相比肩。
颜子附郭外，不闻鬻其阡。
渊明松菊迳，仲蔚蓬莱间。
阙一尚不可，而况尽弃捐。
先生果何心，达者未必然。
适斋坚主人，归卧甬水边。
家中无留贸，饥食困即眠。
不可学其可，已省区中缘。
嗟哉我何人，爱慕此二贤。
素贫乏常产，晚有屋数椽。
圣君不忍弃，未许车高悬。
月散官中粟，不蓄棒余钱。
性复喜宾客，日日罗槃筵。
万事不挂眼，尚为诗所缠。
山上列花木，山下疏清泉。
终日自逍遥，濠上乐亦全。
起予者谁欤，三诵达哉篇。